המשלחת הגיעה לאזור הצפון במסגרת כנס החינוך העולמי של קק"ל * יו"ר קק"ל דניאל עטר: "משלחות המורים לישראל נועדו לחזק את הזיקה של המורים לישראל ולמורשת של העם היהודי. זהו כלי נוסף במאבק החשוב באנטישמיות"
משלחת הכוללת כ-200 אנשי חינוך, מנהלים ומחנכים מארה"ב, שוויץ, צרפת, צפון אפריקה, קנדה ואנגליה, הפועלים במסגרות החינוך הפורמלי והבלתי פורמלי, ביקרה בבית קק"ל למצוינות בנוף הגליל. המשלחת שמייצגת מעל 50 בתי ספר ברחבי העולם, הגיעה לארץ על מנת לקחת חלק במסגרת כנס החינוך העולמי של קק"ל שנמשך שבוע ימים לטובת דיונים, סדנאות ומפגשים בנושאים סוגיות חינוכיות אקטואליות.
בביקור בבית קק"ל למצוינות בנוף הגליל שמעו חברי המשלחת על מטרות המקום וכיצד הוא פועל, בנוסף שמעו רקע על המורים ובוגרי יחידת 8200 וכמובן התרשמו מעיצוב המקום והסביבה הלימודית המזמינה. אנשי החינוך מחו"ל גם עודכנו בעלייה בהישגי תלמידי העיר מהרגע שבית קק"ל למצוינות נפתח.
במהלך הכנס, המחנכים מרחבי העולם בניהם יהודים ולא יהודים, שעובדים במהלך השנה עם נציגי חטיבת החינוך של קק"ל ברחבי העולם, סיירו באתרי מורשת והיסטוריה של העם היהודי ביניהם נחל השופט, אגמון החולה, פארק קצרין, עכו והר אדמית. כמו כן חברי המשלחת נטעו עצים ביער לביא ליד מחלף גולני.
"אנחנו מלמדים את התלמידים שלנו על ישראל, לכן חשוב שהמורים יבינו בצורה מוחשית את המורכבות של החיים כאן", אמרה אביבה פולונסקי, מורה להיסטוריה מקנדה ונשיאת פדרציית המורים בבתי הספר העבריים בטורונטו, "סמינר כזה יכול לעורר השראה ולחזק את הקשר לישראל". לצד אירועי האנטישמיות הרבים בצרפת בשנה האחרונה, ממשיכים לפעול בתי הספר היהודים לחיזוק זהותם של התלמידים, דומיניק דהאן, מנהלת בית ספר יהודי בפריז, סיפרה: "לישראל יש חלק חשוב בזהות שלנו, ואני מאמינה שסמינר כזה יכול להעניק לנו השראה וגם כלים ורעיונות לחיזוק הזהות".
יו"ר קק"ל, דניאל עטר: "משלחות המורים לישראל נועדו לחזק את הזיקה של המורים לישראל ולמורשת של העם היהודי. זהו כלי נוסף במאבק החשוב באנטישמיות. המשלחות מאפשרות הכרות מעמיקה ואינטימית עם היהדות וההיסטוריה של העם היהודי. בעתיד יהיו עוד משלחות רבות נוספות שיזכו להכיר את הציונות מקרוב במסע מרתק ומלהיב ברחבי הארץ ובזכות הביקורים האלו יוכלו להעביר לתלמידים את הרוח הישראלית והיהודית בצורה הטובה ביותר או כפי שהם סיכמו זאת - 'להיות שגרירי קק"ל בארצם'".